การที่คนไข้หายใจในถุงสักพัก แล้วอาการชักกระตุก แขนขาเกร็ง มือจีบ มือเท้าเย็นชา ค่อย ๆ ลดลงและหายไปในที่สุด และคนไข้รู้สึกว่ากลับมาเป็นปกติ เป็นเพราะเหตุใด
เมื่อคนไข้หายใจในถุงสักพัก อาการชักกระตุก แขนขาเกร็ง มือจีบ มือเท้าเย็นชา จะค่อย ๆ ลดลง และในที่สุดจะหายไป และคนไข้รู้สึกว่าได้กลับเป็นปกติ ทั้งนี้เพราะ


1. การหายใจในถุง ทำให้ก๊าซคาร์บอนไดออกไซด์ที่หายใจออก ถูกเก็บไว้ในถุง ไม่กระจัดกระจายไปในอากาศ (ซึ่งมีก๊าซนี้อยู่น้อยมาก) เมื่อก๊าซนี้ถูกเก็บไว้ในถุง เวลาที่หายใจเข้า ก๊าซนี้ก็จะถูกหายใจเข้าไปอีก ทำให้ร่างกายไม่เสียก๊าซคาร์บอนไดออไซด์ไป และก๊าซคาร์บอนไดออกไซด์ในร่างกายจะเพิ่มขึ้นเรื่อยๆ เพราะร่างกายสร้างก๊าซคาร์บอนไดออกไซด์อยู่ตลอดเวลา ในที่สุดภาวะการขาดก๊าซคาร์บอนไดออกไซด์ในร่างกายก็จะหาย อาการต่างๆ ที่เกิดขึ้นจึงหายไปด้วย


2.การทำสมาธิโดยการติดตามลมหายใจเข้าและออก ทำให้จิตใจไปเพ่งติดอยู่กับการหายใจ ไม่วุ่นวาย ฟุ้งซ่านไปคิดถึงเรื่องอื่นๆ เช่น คิดถึงเรื่องความตาย กลัวว่าจะตายหรือคิดถึงเรื่องร้ายๆ หรือเรื่องที่ทำให้เครียด ให้กังวล จนเกิดอาการแน่น เหนื่อยหายใจไม่สะดวก ซึ่งทำให้เกิดการหายใจมากเกินไป จนเกิดอาการอื่น ๆ ตามมา

นั่นคือ สาเหตุดั้งเดิมที่ทำให้เกิดอาการต่าง ๆ นี้ ก็คือ ความเครียด ความกังวล ความกลัว ความตื่นเต้น หรืออารมณ์รุนแรงอื่นๆ ทำให้เกิดอาการแน่น หายใจไม่สะดวก ทำให้ต้องหายใจเร็วขึ้น ลึกขึ้นจนเกิดการหายใจมากเกินไป ทำให้เกิดอาการอื่น ๆ ตามมา ดังนั้น เมื่อปลอบใจ และให้คนไข้หายใจในถุงจนคนไข้หายจากอาการดังกล่าวแล้ว ต้องอธิบายให้คนไข้เข้าใจว่า ทำไมจึงเกิดอาการเช่นนั้น และถ้าคนไข้ยังกลัว ยังโกรธ หรือยังเครียดกังวล ซึ่งมักจะเป็นเช่นนั้น ก็ควรให้ ยาไดอะซีแพม (เม็ดละ 5 มิลลิกรัม) ไปกินครั้งละครึ่ง- 2 เม็ด หลังอาหารเช้าและเย็น และ 1-2 เม็ดก่อนนอน จนคนไข้หายกลัว หายโกรธ หรือหายเครียดกังวลแล้ว ก็หยุดยาได้
3.จิตเวชศาสตร์ (จิตเวชศาสตร์) - Psychiatry